
Narva jõesadama arengukava 2008-2018 keskkonnamõju strateegilise hindamise algatamata jätmine
1. ASJAOLUD JA MENETLUSE KÄIK

Narva Linnavolikogu 27.03.2008. a. otsusega nr. 106 on algatatud Narva jõesadama arengukava 2008-2018 (edaspidi "Sadamate arengukava"). Eelmine sadamate arengukava oli koostatud 1997-1998 ning kinnitatud 19.05.1999 Narva Linnavolikogu määrusega nr. 99/47. 2008. aastaks oli piirkonna areng, majanduslikud olud ning lahendust vajavate probleemide ring loonud vajaduse uue sadamate arengukava koostamise järele.
Arengukava koostamise algataja on Narva Linnavalitsuse Linnavara- ja Majandusamet, aadress: Peetri plats 3, 20308 Narva, tel.: 35 99140, e-post: varamajandus@narva.ee. Arengukava koostamise korraldaja on Narva Linnavalitsuse Linnavara- ja Majandusamet, aadress: Peetri plats 3, 20308 Narva, kontaktisik: Jackline Holter, tel.: 35 99216, e-post: jackline.holter@narva.ee. Arengukava koostaja on Aavo ja Riina Raig Projekt OÜ, aadress: Ränduri 40, 10921 Tallinn, kontaktisik: Aavo Raig, tel. 6777130, e-post: aavo.raig@neti.ee. Kehtestaja on Narva Linnavolikogu, aadress: Peetri plats 1, 20308 Narva, tel.: 35 99032.
Kohaliku omavalitsuse kohustuseks on otsustada, kas keskkonnamõju strateegiline hindamine on vajalik või mitte. Narva linna sadamate arengukava 2008-2018 keskkonnamõju strateegiline hindamine ei ole vajalik järgnevatel põhjustel:
1.1 Narva sadamate arengukavakohane arendus tervikuna ning Narva Jõesadama ja Kulgu sadama arendus eraldi selle arengukava osana ei kutsu esile olulist keskkonnamõju, kuna arengukavas planeeritu ei ületa eeldatavalt tegevuskoha keskkonnataluvust, ei põhjusta keskkonnas pöördumatuid muutuseid, ei sea ohtu inimeste tervist ja heaolu, kultuuripärandit või vara. Narva sadamad on arengukavakohaselt planeeritud teenindama vaid vaba aja veetmist, turismi, noorsootööd ja sporti. Narva sadamate kaudu ei kavandata korraldada reisi- ja kaubavedusid, mistõttu jääb keskkonnamõju sadamakohtade piiridesse. Narva sadamate arenduse eesmärk, selleks seatud strateegilised eesmärgid ning arengukavas tehtud valikud tagavad kõrgetasemelise keskkonnakaitse ja edendavad säästvat arengut.

1.2 Tuleb eeldada, et Narva sadamate arendamisel ette nähtud üksikute tegevustega eraldi võib kaasneda oluline keskkonnamõju, mis võib põhjustada pöördumatuid muutuseid või ületada tegevuskoha keskkonnataluvust. Kuid nende tegevuste kavandamisel tuleb teostada eraldi uurimis- ja projekteerimistööd ning ka KSH, kuivõrd käesolev arengukava ei käsitle neid tegevusi piisavalt põhjalikult, et olla aluseks KSH koostamisele. Ka on arengukavas arvestatud võimalusega, et hilisema KSH tulemusel tuleb mõnest tegevusest loobuda, ning pakutud lahendusi, mis sellest hoolimata võimaldaks arengukava täitmist.
1.3 Arengukavaga ette nähtud tegevuste hulgas on selliseid, mis seadusega määratud ulatust ületades tooksid kaasa olulise keskkonnamõju. Samas on arengukavakohaselt kõik need tegevused kavandatud seaduses toodud piiridest oluliselt väiksemas mahus. Kui reaalne areng toob kaasa vajaduse neid piire ületada, on nagunii vajalikud eraldi täiendavad uuringud, planeerimine ja KSH korraldamine.
1.4 KSH teostamine kogu arengukavale tervikuna peaks muu hulgas välja pakkuma põhimõtteliselt erineva alternatiivi olemasolevate sadamate arendamisele. Kuna Narva sadamate arendus ei ole mõeldav teistes sadamakohtades, mistõttu Narva Jõesadama ja Kulgu sadama kohad on Narva sadamate arenduse väärtuslikud objektid, võib arengukava kehtestada eelnevalt KSHd koostamata.

1.5 Kuna arengukava võib seaduse mõistes olla strateegiline planeerimisdokument, mille kehtestamisele ei pea eelnema KSHd, kui kavandatav arendus näeb ette detailplaneeringute koostamise ja koos nendega ka KSH, ning arvestades, et valminud on juba Kulgu sadama detailplaneering ja KSH, valmimas on Linna üldplaneering ja KSH ning et ka ülejäänud tegevuskohtadele koostatakse eraldi detailplaneeringud ja KSH, ei ole Narva sadamate arengukavale KSH koostamine mõistlik ega vajalik.
2. ÕIGUSLIKUD ALUSED
2.1 Vastavalt Keskkonnamõju hindamise ja keskkonnajuhtimissüsteemi seaduse (KMH ja KKJS) § 33 lg 1 p 4 keskkonnamõju streteegilist hindamist korraldatakse strateegilise planeerimisdokumendi koostamise käigus enne strateegilise planeerimisdokumendi kehtestamist õigusaktiga, kui see dokument on aluseks tegevusele, mis eeldatavalt avaldab Natura 2000 võrgustiku alale olulist mõju. Narva jõe alamjooksu hoiuala kuulub Natura 2000 loodusalade hulka. Narva sadamate arngukava 2008-2018 ei avalda eeldatavalt Natura 2000 võrgustiku alale olulist mõju. 

2.2 Vastavalt KMH ja KKJS § 5 keskkonnamõju on oluline, kui see võib eeldatavalt ületada tegevuskoha keskkonnataluvust, põhjustada keskkonnas pöördumatuid muutusi või seada ohtu inimese tervise ja heaolu, kultuuripärandi või vara. Selle kohaselt võib eeldada, et tegemist ei ole olulise keskkonnamõjuga sadamate arengukava terviklikus kontekstis.
2.3 Vastavalt KMH ja KKJS § 2 lg 2 eesmärkidest tuleneb arengukava üksikutele tegevustele eraldi KSH koostamise vajadus. Arengukavale seega KSHd koostama ei pea.

2.4 Toetudes eeltoodud põhjendustele ning KMH ja KKJS § 31 sõnastusele, on KSH koostamisest arengukava kehtestamise eelselt lubatav ja mõistlik loobuda, sest KSH on ette nähtud arengukavakohaselt eraldiseisvate arendustegevuste (arengukavas JÜ-11 ja KÜ-11) mahus.

2.5 Vastavalt KMH ja KKJS § 35 lõikele 5 keskkonnamõju strateegilise hindamise algatamise või algatamata jätmise otsus peab sisaldama vähemalt: 1) strateegilise planeerimisdokumendi nimetust ja eesmärki; 2) strateegilise planeerimisdokumendi koostamise algataja, koostamise korraldaja, koostaja ja kehtestaja nime ja kontaktandmeid; 3) strateegilise planeerimisdokumendi koostamise algatamise ja keskkonnamõju strateegilise hindamise algatamise või algatamata jätmise otsuse kuupäeva ja numbrit; 4) käesoleva paragrahvi lõikes 4 nimetatud asutuse ja isiku seisukohta keskkonnamõju strateegilise hindamise algatamise vajalikkuse kohta; 5) keskkonnamõju strateegilise hindamise algatamise või algatamata jätmise põhjendust; 6) strateegilise planeerimisdokumendi koostamise algatamise ja keskkonnamõju strateegilise hindamise algatamise või algatamata jätmise otsusega tutvumise aega ja kohta.

2.6 Vastavalt KMH ja KKJS § 35 lõikele 6 keskkonnamõju strateegilise hindamise algatamise või algatamata jätmise otsusest teatatakse 14 päeva jooksul otsuse tegemisest arvates ametlikus väljaandes Ametlikud Teadaanded ja vähemalt ühes üleriigilise või kohaliku levikuga ajalehes ning liht- või tähtkirjaga käesoleva paragrahvi lõikes 4 nimetatud asutusele ja isikule.

2.7 Narva Linnavolikogu 27.03.2008. a. otsus nr. 106 Narva jõesadama arengukava 2008-
2018 algatamisest.

3. OTSUS

3.1 Mitte algatada Narva Linnavolikogu 27.03.2008. a. otsusega nr. 106 algatatud Narva jõesadama arengukavale 2008-2018 keskkonnamõju strateegilist hindamist;

3.2 Narva jõesadama arengukavale 2008-2018 keskkonnamõju strateegilise hindamise algatamata jätmise otsusega saab tutvuda Narva Linnavalitsuse Arhitektuuri- ja Linnaplaneerimise Ametis vastuvõtuaegadel - esmaspäeviti kell 13.00-17.00 ning kolmapäeviti 10.00-12.00 ja 13.00-17.00;
3.3 Narva Linnavalitsuse Arhitektuuri- ja Linnaplaneerimise Ametil korraldada keskkonnamõju strateegilise hindamise algatamata jätmise otsuse avaldamine 14 päeva jooksul otsuse tegemisest arvates ametlikus väljaandes Ametlikud Teadaanded ja ajalehes, milles Narva linn avaldab oma ametlikke teadaandeid;
4. RAKENDUSSÄTTED

4.1 Otsust on võimalik vaidlustada Tartu Halduskohtu Jõhvi Kohtumajas 30 päeva jooksul arvates korralduse teatavakstegemisest.
4.2 Otsus jõustub teatavakstegemisest.

